Rijeka, 22. siječnja 2020. godine

**PRIOPĆENJE ZA OBJAVU U MEDIJIMA**

**Rijeka i Galway dobili prigodne poštanske marke za 2020.**

**Hrvatska pošta i Irska pošta (An Post) zajedno će pustiti u opticaj 23. siječnja dvije prigodne poštanske marke kako bi obilježile proglašenje gradova Rijeke i Galwaya europskim prijestolnicama kulture za 2020. godinu.**

Nominalna vrijednost obiju prigodnih maraka je **8,60 kuna**, a na njima su prikazi znamenitosti Rijeke i Galwaya.

**Autori izdanja su Tomislav Tomić, akademski slikar grafičar iz Zaprešića (marka Rijeka), i Steve Simpson, dizajner iz Irske (marka Galway).**

Prigodne marke tiskane su u nakladi od **100 000 primjeraka** te su izdane u arčićima od 9 maraka. Hrvatska pošta izdala je i **prigodnu omotnicu prvog dana (FDC).**

U pejzažima Hrvatske **Rijeka je mjesto života, simbol slobodarskog duha i progresivnih ideja**.

Grad koji vas očekuje, u otvorenosti svojih stanovnika nosi najsnažnije nasljeđe turbulentne povijesti Europe – u zadnjih stotinu godina Rijeka se razvijala pod čak sedam različitih država.

U ovoj **luci različitosti**, u kojoj se isprepliću Mediteran i srednja Europa, tijekom 2020. održava se bogat kulturni program kojim **Rijeka predstavlja svoj identitet i istodobno nudi ogledalo europskoj kulturi**. Upoznajmo se, povežimo se, dio smo istoga kontinenta, istog svijeta.

Paralelno s Rijekom, **titulu europske prijestolnice kulture u 2020. nosi i irski grad Galway**. Ovaj se grad nalazi na zapadnoj obali Irske, smješten na Divljem atlantskom putu, a **poznat je po kozmopolitskoj atmosferi, izvanrednoj ljubaznosti svojih stanovnika i statusu kulturnog središta Irske**.

Uzbudljiv paneuropski program za ovu godinu donijet će događaje na neočekivana mjesta diljem grada i regije, na otocima, u udaljenim selima, u močvarama, poljima, planinama i na plažama.

Od hrane, glazbe, plesa, književnosti i vizualnih umjetnosti do poezije, kazališta, sporta i velikog spektakla, oni koji posjete Galway uživat će u zabavnom i jedinstvenom doživljaju.

Unaprijed zahvaljujem na objavi najave i srdačno Vas pozdravljam.

**Rijeka 2020**

Odnosi s medijima – Edi Jurković

edi.jurkovic@rijeka2020.eu, M. 099 220 5612